Jon Hustad

**Jon Ottar Hustad** (1968–2023) var en norsk journalist og sakprosaforfatter. Han var journalist i *[[Klassekampen]]*, journalist og redaktør for akademia og forskning i *[[Morgenbladet]]* og arbeidet fra 2007 i *[[Dag og Tid]]*. De siste årene arbeidet han særlig med samfunnsøkonomiske tema, inkludert energipolitikk, ofte med fyldige artikler over 2–3 sider. Hustad publiserte sin siste artikkel den 6.&nbsp;oktober 2023, om norsk vindkraft til havs. Han ga ut ti bøker.

## Bakgrunn
Han vokste opp på en gård i Bondalen ved Hjørundfjorden i Ørsta kommune. Familien holdt kyr og sauer. På gården var det en storfamilie som var preget av en kristen og konservativ holdning. Moren var lærer og litteraturinteressert.

Hustad var utdannet historiker og tok hovedfag ved Universitetet i Oslo om amerikansk Kina-politikk etter Koreakrigen. I forbindelse med hovedfaget gjorde han arkivstudier i Eisenhower-arkivet i Kansas.

Hustad arbeidet som lektor i ungdomsskolen før han ble journalist.

Han var som voksen bosatt i Asker, men de siste årene bodde han på Sæbø ved Hjørundfjorden.

## Virke
I 2012 var Hustad og Elin Ørjasæter programledere for *[[Harde fakta]]*, et aktualitetsprogram på TV2 som ble markedsført som «Norges eneste aktualitetsprogram som ikke er venstrevridd». Serien rettet et søkelys på det programskaperne anså som offentlig sløsing. Den fikk blandet mottakelse. *[[Aftenposten]]* gav programmet terningkast én.

Før stortingsvalget i 2013 skrev Hustad en satirisk artikkelserie hvor han leste samtlige stortingspartiers programmer; artikkelserien ble utgitt som bok under tittelen *Partiguiden*.

I 2013 utgav han debattboka *Farvel Norge*, hvor hovedbudskapet var at kombinasjonen av høy oljepengebruk, høye overføringer til ikke-arbeidende, eldrebølge og innvandring skaper økonomiske problemer, ikke er økonomisk bærekraftig og krever store politiske endringer og innsparinger. Ifølge Hustad vil velferdsstaten bli umulig å finansiere hvis økningene i trygdeutgiftene, innvandring, aldrende befolkningen og gradvis fordyring av tjenester fortsetter som i de siste tiårene.

I 2014 gav han ut en biografi om Winston Churchill.

Fra 2015 var Hustad fast deltaker i debattprogrammet *Underhuset* på TV 2 Nyhetskanalen, med Yama Wolasmal som programleder.

## Utgivelser

* 2014: *Ung gigant: Winston Churchill og opptakten til første verdenskrig*, ISBN 978-82-516-8291-6
* 2013: *Farvel Norge*, ISBN 978-82-826508-1-6
* 2013: *Partiguiden*, ISBN 978-82-999317-0-0
* 2012: *Gjeldsslaven Europa*
* 2006: *[[Varsleren]]*
* 2005: *Hjørundfjorden*, Samlaget - medforfatter: Per Eide
* 2004: *14 menn og 1 kvinne*
* 2002: *Skolen som forsvann*

## Utmerkelser
* 2002: Ole Vig-prisen
* 2016: Kulturdepartementets nynorskpris for journalister

## Ettermæle
Steinar Strøm skrev i et minneord at Hustad var «journalist i særklasse» og utmerket seg med å sette seg grundig inn i fakta og vitenskapelig stoff utenfor sitt eget fagområde. Svein Gjerdåker skrev i sitt minneord at Hustad beholdt lærerrollen som journalist og la vekt på å ta med seg leseren gjennom stoffet som en god lærer. Hustads stil var myndig og direkte. Hustads vurdering av norsk grunnskole formidlet han i *Skolen som forsvann. Et essay om krisa i den norske skolen.* Elin Ørjasæter skrev en nekrolog der hun kalte ham Norges beste journalist: Han var nysgjerrig, analytisk, hensynsløs overfør pompøst preik og brydde seg ikke om å bli likt. Han var opptatt av sannhet, skrev tidsskriftet ''Minerva'' i sitt minneord.

## Referanser